T. Bastrnák, poslanec: (2009-04-29):
O tomto probléme musíme hovoriť verejne, hlasito a s dostatočnou razanciou, aby si spoločnosť uvedomila potrebu jeho riešenia. V tejto veci musíme permanentne hľadať a realizovať vhodné opatrenia smerujúce k zlepšeniu celkovej situácie. Aj táto skutočnosť bola dôvodom, že napriek nedostatkom tohto návrhu, som návrh zákona vždy podporoval, očakával som však, že po predchádzajúcom vrátení zákona v ďalšom procese predkladatelia tieto chyby skorigujú a vhodným konsenzom v spolupráci s príslušnými odbornými organizáciami a ministerstvami ich postupne odstránia. Tento predpokladaný postup bol celkom reálny, veď predkladatelia návrhu patria do radov súčasnej parlamentnej väčšiny a majú dostatočné politické, ako aj osobné možnosti na jeho realizáciu. S poľutovaním však musím konštatovať, že v texte návrhu zákona ešte stále nájdeme nezrovnalosti. Pri prípadnom schválení sa preto môže stať, že síce parlament si odfajkne svoju povinnosť a na papieri predloží pre spoločnosť jeden schválený zákon, jeho vykonateľnosť a nedostatky však spôsobia, že jeden vážny spoločenský problém bude naďalej pretrvávať. To však rozhodne nemôže byť naším cieľom, preto pri maximálnej úcte voči predkladateľom a maximálnej podpore myšlienky boja proti alkoholizmu v jeho súčasnej podobe nemôžem tento návrh zákona podporiť. O správnosti môjho rozhodnutia som sa mohol presvedčiť aj na rokovaní Výboru Národnej rady pre zdravotníctvo, kde počas diskusie a výmeny názorov sa vykryštalizovalo, že schválením tejto podoby zákona spravíme chybu, budeme mať síce zákon, no jeho dôležité dikcie však budú nerealizovateľné a spoločnosť nemôže využiť ochranu jeho základných princípov. Dôležitosť spoločenského problému je však vážna a touto cestou prosím predkladateľov zákona o premyslenie schválenia zákona, o eventuálne jeho stiahnutie, aby mohol mať priechodnú schváliteľnú formu, ktorá po jeho schválení zaručuje aj jeho efektívne fungovanie. K tomu však skutočne treba si sadnúť s predstaviteľmi príslušných ministerstiev a zosúladiť paragrafy zákona takým spôsobom, aby s ich formou, obsahom a riešením sa mohol stotožniť každý odborník, ako aj každý politický činiteľ. Len v tomto prípade bude mať tento zákon v každodennom živote taký efekt, aký od neho tvorcovia a spoločnosť očakávajú. Pôvodne som chcel predkladať pozmeňujúci návrh k zákonu, diskusia na zasadnutí výboru však ma presvedčila o tom, že opravou niektorých častí generujeme vlastne dve-tri ďalšie súvisiace problémy. Preto sa môže stať, že separované riešenie skrytých problémov nezlepší zákon ako celok, ale naopak, zníži jeho celkovú použiteľnosť. Podľa môjho názoru sa ukazuje za reálne len komplexné riešenie, ak v spolupráci s predstaviteľmi ministerstiev sa do textu návrhu zákona zabudujú vhodné doplnky. Nestačí pritom len vychytať len nezrovnalosti, ale treba ponúknuť systémové komplexné riešenie. Osobne zostanem podporovateľom myšlienky filozofie a idey tohto zákona, pri všetkej úcte voči predkladateľom však vidím aj mnohé nebezpečenstvá skryté v súčasnej jeho formulácii. Ako lekár, resp. ako primátor vám hovorím, zákon v tejto podobe nebude mať očakávaný efekt. Preto odporúčam, aby za účelom dosiahnutia jeho väčšej efektivity, resp. spoločenskej a odbornej podpory bol realizovaný široký okrúhly stôl a na základe jeho výsledkov bol text zákona doplnený. Ďakujem pekne za pozornosť.